钦定古今图书集成/明伦汇编/官常典/第469卷 > 马仙琕
## 钦定古今图书集成/明伦汇编/官常典/第469卷 > 马仙琕

按《梁书》本传，“仙琕，字灵馥，扶风郿人也。父伯鸾，宋冠
军司马。仙琕少以果敢闻。遭父忧，毁瘠过礼，负土成
坟，手植松柏。起家郢州主簿，迁武骑常侍，为小将，随
齐安陆王萧缅。缅卒，事明帝。永元中，萧遥光、崔慧景
乱，累有战功，以勋至前将军。出为龙骧将军、南汝阴、
谯二郡太守。会寿阳新陷，魏将王肃侵边，仙琕力战”，
以寡克众，魏人甚惮之。复以功迁宁朔将军、豫州刺
史。义师起，四方多响应，高祖使仙琕故人姚仲宾说
之，仙琕于军斩仲宾以殉。义师至新林，仙琕犹持兵
于江西，日钞运漕。建康城陷，仙琕号哭，经宿乃解兵
归罪。高祖劳之曰：“射钩斩袪，昔人弗忌，卿勿以戮使
断运，苟自嫌绝也。”仙琕谢曰：“小人如失主犬，后主饲
之，便复为用。”高祖笑而美之。俄而仙琕母卒，高祖知
其贫，赙给甚厚。仙琕号泣谓弟仲艾曰：“蒙大造之恩，
未获上报。今复荷殊泽，当与尔以心力自效耳。”天监
四年，王师北讨，仙琕每战，勇冠三军，当其冲者，莫不
摧破。与诸将论议，口未尝言功。人问其故，仙琕曰：“丈
夫为时所知，当进不求名，退不逃罪，乃平生愿也，何
功可论。”授辅国将军、宋安、安蛮二郡太守。迁南义阳
太守，累破山蛮，郡境清谧。以功封浛洭县伯，邑四百
户。仍迁都督司州诸军事、司州刺史，辅国将军如故。
俄进号贞威将军。魏豫州人白皂生杀其刺史琅邪
王司马庆曾，自号平北将军，推乡人胡游为刺史，以
悬瓠来降。高祖使仙琕赴之，又遣直阁将军武会超、
马广率众为援。仙琕进顿楚王城，遣副将齐苟儿以
兵二千助守悬瓠。魏中山王元英率众十万攻悬瓠，
仙琕遣广、会超等守三关。十二月，英破悬瓠，执齐苟
儿。遂进攻马广。又破广，生擒之，送雒阳。仙琕不能救，
会超等亦相次退散。魏军遂进据三关，仙琕坐征，还
为云骑将军。出为仁威司马，府主豫章王，转号云麾，
复为司马，加振远将军。十年，胊山民杀琅邪太守刘
昕，以城降魏。诏假仙琕节讨之。魏徐州刺史卢昶以
众十馀万赴焉，仙琕与战，累破之。昶遁走，仙琕纵兵
乘之，魏众免者十一二，收其兵粮牛马器械不可胜
数。振旅还京师，迁太子左卫率，进爵为侯，增邑六百
户。十一年，迁持节、督豫北豫霍三州诸军事、信武将
军、豫州刺史，领南汝阴太守。初，仙琕幼名仙婢，及长，
以“婢”名不典，乃以“玉”代“女”，因成“琕”云。自为将及居州
郡，能与士卒同劳逸，身衣不过布帛，所居无帷幕衾
屏，行则饮食与厮养最下者同。其在边境，常单身潜
入敌庭，伺知壁垒村落险要处所，故战多克捷，士卒
亦甘心为之用，高祖雅爱仗之。在州四年，卒。赠左卫
将军，谥曰刚。子岩夫嗣。